1 ኦዱዋ.
20.
ኦፍንꬃን፥ ካተቱ ኦላዉ ከስያ ዎደ፥ ዮኣበ ኦላንቻቱዋ ካለꬂደ፥ አሞና ጋድያ ዎራጄዳ፤ ማዪደ ራባ ካታማ ዶዴዳ። ሽን ዳዊተ የሩሳላመን ታኬዳ፤ ዮኣበ ራባ ካታማ ኦለቲደ ባይዜዳ። 
ሄዋፐ ጉይያን ዳዊተ ዪደ፥ ኡንቱንቱ ካትያ ዎርቃ ካላቻ አ ሁጲያፐ አኬዳ። ካላቻይ ማዛንያ ዎደ ሀታማነ ኦይዱ ኪሎ ግራመ ግዴዳ፤ አ ግዱዋን እንቁዋ ጌተትያ አልኦ ሹቻይ ደኤ። ሄ ካላቻ አክደ፥ ዳዊታ ሁጲያን ዎꬄዳ። ቃይ ዳዊተ ሄ ካታማፐ ሎይꬅ ዳሮ ኦሞዱዋ አኬዳ። 
ያቲደ ካታማን ደእያ አሳ ከሲደ፥ ማጋዝያን፥ ጎማንነ ካልታን ኦስሴዳ። አሞና ካታማቱዋን ደእያ አሳ ኡባካ ሄዋዳን ኦስሴዳ። ሄዋፐ ጉይያን፥ ዳዊተነ አ አሳይ ኡባይ የሩሳላመ ስሜዳ። 
ሄዋፐ ስሚደ፥ ፕልስጼማ አሳቱዋና ገዜራን ኦላይ ደንዴዳ፤ ሁሻፐ ዬዳ ስባካይ አዱሳ ምኖ አሳቱዋ ያራፐ ግዴዳ ስፓያ ዎꬌዳ። ያትና፥ ፕልስጼማቱ ጾነቴድኖ። 
ሄዋፐ ዶምና ፕልስጼማ አሳቱዋና ሀራ ኦላይ ደንዴዳ፤ ያኢራ ናአይ ኤልሀናን ቶራ ቶማይ ሸማይንያ ዋንዳራሻ ኬሻቶ፥ ጋተ ካታማፐ ዬዳ ጎልያዳ እሻ ላህማ ዎꬌዳ። 
ቃይካ ሀራ ኦላይ ጋተ ካታማን ደንዴዳ። ሄ ሳኣን እት ዎጋ አዱሳ ብታኒ ደኤ። ሄ ብታንያዉ እት እት ኩሽያን ኡሱፑን ብራቱ፥ እት እት ገድያንካ ኡሱፑን ብራቱ፥ ኡባና ላታማነ ኦይዱ ብራቱ ደኢኖ። ሄ ብታኒ አዱሳ ምኖ አሳቱዋ ያራፐ ግዴዳ አሳ። 
ሄ ብታኒ እስራኤላቱዋ ናሴዳ ዎደ፥ ዳዊታ እሻ ሻማ ናአይ ዮናታን አ ዎꬌዳ። 
ሀዋንቱ ጋተ ካታማን ደእያ አዱሳ ምኖ አሳቱዋ ያራቱዋ፤ ኡንቱንቱ ኡባይ ዳዊታ ኩሽያንነ አ አሳ ኩሽያን ሀይቄድኖ። 
