ማቶሳ ምሽራቹዋ.
24.
የሱስ ጌሻ ጎልያፐ ከሲደ ብያ ዎደ፥ ጌሻ ጎልያ ድርሳ ግዶን ደእያ ጎልያ በሳናዉ አ ካልያዋንቱ አኮ ዬድኖ። 
የሱስ ዛሪደ ኡንቱንታ፥ “ሄዋ ኡባ በኢቴ? ታን ህንተንቶ ቱሙዋ ኦዳይ፤ ሀ ጎለቱዋን ደእያ እት ሹቻይነ አተናን ኡባይ ኮለታና” ያጌዳ። 
የሱስ ደብረ ዛይተ ጌተትያ ደርያ ቦላን ኡት ደእሽን፥ አ ካልያዋንቱ ባረንቱ ጻላላ አኮ ዪደ አ፥ “ሄዌ አዉደ ሀናነንቶ፥ ኑዉ ኦዳርኪ፤ ቃይ ነ ዩሳዉነ ዎድያ ዉርሰꬃዉ ማላይ አያ ግዳኔ?” ያጌድኖ። 
የሱስ ዛሪደ፥ ኡንቱንታ ሀዋዳን ያጌዳ፤ “ህንተንታ ኦንነ ባለና ማላ ናገትተ። 
አያዉ ጎፐ፥ ዳሮ አሳይ ታ ሱንꬃን፥ ‘ታን ክርስቶሳ’ ያጊደ ያና፤ ያቲደ ዳሮ አሳ ባለꬃና። 
ማታን ደእያ ኦላ ዋሱዋነ ሃኩዋን ደእያ ኦላ ኦዱዋ ስሳናዉ ህንተንቱ ደኢታ፤ ሄዋ ማላባይ ሀናናዉ በስያ ድራዉ፥ ናገትተ፤ ህርጎፕተ፤ ሽን ዉርሰꬃይ ብራ። 
አያዉ ጎፐ፥ እት ጋድያ አሳይ ሀራ ጋድያ አሳና ኦለታና፤ ቃይ እት ካዉተꬃይ ሀራ ካዉተꬃና ኦለታና፤ ኮሻይነ ቢታ ቃꬃይ ኡባ ሳን ደአናዋ። 
ሄዌ ኡባይካ ኮይሮ ኦይꬃ ማላ። 
“አሳይ ሄ ዎደ ህንተንታ ዋይሳናነ ዎꬋናዋ፤ ታ ሱንꬃ ድራዉ፥ ጋደ ኡባይ ህንተንታ እጻናዋ። 
ሄ ዎደ ጮራ አሳይ አማኑዋ አጋናዋንታ፤ ባረንቱ ግዶን እቱ እቱዋ አꬂደ እማናነ እቱ እቱዋ እጻናዋ። 
ቃይ ዎርዶ ናባቱ ጮራቱ ደንዲደ፥ ዳሮ አሳ ጭማናዋንታ። 
ማካላይ ዳርያ ድራዉ፥ ጮራ አሳ ሲቁ እርጻናዋ። 
ሽን ዉርሰꬃይ ጋካናዉ ገንጭያ ኡራይ አታናዋ። 
አሳዉ ኡባዉ ማርካ ግዳና ማላ፥ ካዉተꬃ ዎንጋላ ምሽራቹ ሳኣ ኡባን ኦደታናዋ፤ ሄዋፐ ጉይያን፥ ዉርሰꬃይ ጋካናዋ።” 
“ሄዋ ድራዉ፥ ናብያ ዳኔል ኦዴዳ ባሻ ቱናተꬃይ ጌሻ ሳን ኤቄዳዋ ህንተንቱ በአና፤ ሄዌ ዋግያዌንቶ፥ ናባብያዌ አኬኮ። 
“ይሁዳ ጋድያን ሄ ዎደ ደእያዋንቱ ደርያኮ ከስኖ። 
ጎልያ ሁጲያን ደእያ ኡራይካ ባረ ሶይን ደእያዋ አካናዉ ዎꬎፖ። 
ጋደን ደእያዌ ባረ ማዩዋ አካናዉ ጉየ ስሞፖ። 
ሄ ዎደ ሻሃራ ማጫዋንቶነ ꬋንꬅያ ማጫዋንቶ አየሮ። 
ባልጉዋን ዎይ ሳምባታን ህንተንቱ በተና ማላ፥ ጾሳ ዎስተ፤ 
አያዉ ጎፐ፥ አላሚ መቶደፐ ሀቼ ጋካናዉ ደእቤናባይነ ቃይ ሀዋፐ ስንꬃዉካ ኡባ ደኤና ኢታ ዋዪ ሄ ዎደ ደአናዋ። 
ጾሳይ ሄ ጋላሳቱዋ ፓይዱዋ ጉꬅያዌ ባዌንቶ፥ አሳ ግዴዳ ኦንነ አተና፤ ሽን እ ባረ ዶሬዳ አሳቱዋ ድራዉ፥ ሄ ጋላሳቱዋ ፓይዱዋ ጉꬃናዋ። 
“ሄ ዎደ ኦንነ ህንተንታ፥ ‘በእተ። ክርስቶስ ሀዋን ደኤ’ ዎይ፥ ‘ሄዋን ደኤ’ ያጎፐ አዋ አማኖፕተ። 
አያዉ ጎፐ፥ ዎርዶ ክርስቶሳቱነ ዎርዶ ናባቱ ደንዳና፤ ያቲደ ባረንቶ ዳንዳየቶፐ፥ ሀራይ አቶ ጾሳይ ዶሬዳዋንታካ ባለꬃናዉ ዎልቃማ ማላታነ ማላልስያባ በሳናዋ። 
በእተ፥ ታን ህንተዉ ሄዋ ካሰታደ ኦዳድ። 
“ሄዋ ድራዉ፥ አሳይ ህንተንታ፥ ‘በእተ፥ ክርስቶስ ባዙዋን ደኤ’ ጎፐ፥ ያ ቦፕተ፤ ዎይ ህንተንታ፥ ‘በእተ፥ ቆልኦን ደኤ’ ግንቶካ፥ ኡንቱንቱባ አማኖፕተ። 
አያዉ ጎፐ፥ ዋልቃንꬃይ አዋይፊ ዶልያ ባጋፐ ዋልቃሚደ፥ አዋይፊ ዉልያ ባጋ ጋካናዉ ጶልቁ ግያዋዳን፥ ታ ዩሳይ፥ አሳ ናኣ ዩሳይ፥ ሄዋዳን ሀናናዋ። 
“ባኩታይ ደኢያሳ ሾርቲ ሺቃና።” 
“ሄ ዎደ ዋይያፐ ጉይያን፥ ኤለካ አዋይ ꬉማና፤ አገናይ ፖእያዋ አጋናዋ፤ ጾልንታቱ ሳሉዋፐ ኩንዳናዋንታ፤ ቃይ ሳሉዋን ደእያ ዎልቃቱካ ቃጸታናዋንታ። 
ሄ ዎደ ታ ማላይ፥ አሳ ናኣ ማላይ፥ ሳሉዋን ቤታናዋ፤ ሳኣን ሄ ዎደ ደእያ አሳ ዛሪ ኡባይ ዬካናዋንታ። ቃይ ታን፥ አሳ ናአይ፥ ዎልቃናነ ዎልቃማ ቦንቹዋና ሳሉዋፐ ሻርያ ግዶና ዪሽን፥ ኡንቱንቱ በአና። 
እ ባረ ኪታንቻቱዋ ዎልቃማ ማላካታና ኪታና፤ ኪታንቻቱ አላመዉ ሀ ጋጻፐ ያ ጋጻ ጋካናዉ፥ ቃይ ሳኣን ኦይዱ ባጋፐ አዉ ዶረቴዳ አሳ ሺሻናዋ። 
“ሌምሱዋ ባላሳቶ ጌተትያ ምꬃትፐ አኬክተ፤ ባላሳታ አጭያ ዎደነ እዝ ሀይꬃይ ቆለትያ ዎደ፥ ቦኒ ማቴዳዋ ህንተንቱ ኤራንታ። 
ሄዋዳንካ፥ ህንተንቱ ሄ ኡባባ በእያ ዎደ፥ እ ማቲደ ፐንግያ ሺቄዳዋ ኤርተ። 
ታን ህንተንቶ ቱሙዋ ኦዳይ፤ ሀ ኡባባይ ሀናና ጋካናዉ፥ ሀ ዎድያ አሳይ ሀይቂድገና። 
ሳሉነ ሳአይ አꬋና፤ ሽን ታ ቃላይ ኡባካ አና። 
“ሽን ሄ ጋላሳነ ሄ ሳትያ አዉዋ ጻላላፐ አትን፥ ሀራይ አቶ ሳሉዋን ደእያ ኪታንቻቱዋ ግድና፥ ዎይ ታና ናኣ ግድናካ ኦንነ ኤርያዌ ባዋ። 
ታ ዩሳይ፥ አሳ ናኣ ዩሳይ፥ ኖሄ ዎደ ሀኖዋ ማላ ግዳናዋ። 
አያዉ ጎፐ፥ ባሻ ሃꬃ ዩሳፐ ካሰ ዎደ፥ ኖሄ ማርካብያን ገሌዳ ጋላሳይ ጋካናዉ፥ አሳይ ሜነ ኡሼነ፤ ቃይ አቱማ አሳይ አኬነ ማጫ አሳይ አስና ገሌ። 
ባሻ ሃꬃይ ዪደ፥ ኡንቱንታ ኡባ አፋና ጋካናዉ፥ ኡንቱንቱ አኬክበይክኖ፤ ታን፥ አሳ ናአይ፥ ይያ ዎዲ፥ ሄዋ ማላ ግዳናዋ። 
“ሄ ዎደ ላኡ አሳቱ ጋደን ኦꬅያዋንቱፐ እቱዋ አፋና፤ እቱ አታናዋ። 
ላኡ ማጫዋንቱ ዎጻን ጋጭያዋንቱፐ እትኖ አፋና፤ እትና አታና። 
“ስም ህንተ ጎዳይ አይ ጋላስ ያናዌንቶ ህንተንቱ ኤረና ድራዉ፥ ናግ ኡትተ። 
ሽን ካይሱ ቃማፐ ዎይሳ ዎድያን ያነንቶ ጎልያ ጎዳይ ኤሬደንቶ፥ ባረ ጎሊ ቦከተና ማላ፥ ቤጎቲደ ናግ ኡታናዋ ኤርተ። 
ሄዋ ድራዉ፥ ህንተንቱካ ጊግ ኡትተ፤ አያዉ ጎፐ፥ ታን፥ አሳ ናአይ፥ ህንተንቱ ቆፐና ሳትያን ያና። 
“ያትና፥ ባረ ሶይ አሳዉ ቁማ ኮሽያ ዎድያን እማና ማላ፥ አ ጎዳይ ሱንꬄዳ አማነቴዳ ዎዛናማ ቆማይ ኦኔ? 
እ ሄዋዳን ኦꬅሽን፥ አ ጎዳይ ዪደ ደምያ ቆማይ አንጀቴዳዋ። 
ታን ህንተንቶ ቱሙዋ ኦዳይ፤ ጎዳይ ሄ ቆማ ባረዋ ኡባ ቦላ ሱንꬃና። 
ሽን ቆማይ ኢታ ግዶፐ፥ ‘ታ ጎዳይ ጋምኢደ ያናዋ’ ያጊደ ባረ ዎዛናን ቆፒደ፥ 
ባረ ላገꬃ ቆማቱዋ ዋꬋ ዶሞፐ፥ ማꬆትያዋንቱና ሞፐነ ኡሾፐ፥ 
ሄ ቆማ ጎዳይ እ ቆፕቤና ጋላሳንነ እ ኤርቤና ሳትያን ያና። 
ሄዋፐ ጉይያን አ ቃንጸሬꬂደ፥ ሎአ ማላትያ ኢታ አሳቱ ደእያ ሳን ዎꬅና፤ ሄዋን እ ዬካናነ አቻ ꬋቃና። 
