ማዝሙርያ.
64.
ዛማረቱዋ ካፖ የጸቴዳ፥ ዳዊታ ማዛሙርያ አቤት ጾሳዉ፥ ታን ማጋንያ ማጋና ኔን ስሳ። ታን ታ ሞርከቶ ያያድ፤ ታና አሻ። 
ኢታቱዋ ማቁዋፐነ፥ ኢታ ኦꬅያዋንቱ ሽቁዋፐ ታና ገንꬃ። 
ኡንቱንቱ ባረንቱ እንጻርሳ ማሻዳን ሌፌድኖ፤ ቃይ ማርዘ ቃላቱዋ፥ ዎንዳፍያ ፖꬃዳን ዱካናዉ ጊግሴድኖ። 
ኡንቱንቱ ቆሰቲደ፥ ባረንቱ ዎንዳፍያ ጽሎ አሳ ቦላ ዳፊኖ፤ አኬካይ ባይናን ዱኪኖ፤ ኡንቱንቱ ያይክኖ። 
ኡንቱንቱ ባረንቱ ኢታ ማቆ እቱ እቱዋ ምንꬂኖ፤ ባረንቱ ጲርያ ቆስያሳ ዞረቲኖ። ኡንቱንቱ፥ “ኑና ኦን በአኔ?” ያጊኖ። 
ኡንቱንቱ ኢታባ ማቀቲደ፥ “ኑን ሎኦ ማቁዋ ማቀቴዶ” ያጊኖ። ሄዌነ፥ አሳዉ ዎዛናይነ ካሀይ ጪማ ግድያዋ በሴ። 
ሽን ጾሳይ ኡንቱንታ ባረ ዎንዳፍያን ዱካና፤ ኡንቱንቱ አኬከናን ማዱጻና። 
ኡንቱንቱ ማቁዋ ድራዉ፥ እ ኡንቱንታ ꬋይሳና፤ ኡንቱንታ በእያ ኡባይ ሁጲያ ቃꬃና። 
ሄ ዎደ አሳይ ኡባይ ጾሳዉ ያያና፤ አ ኦሱዋባ ኦዳናነ ዛር ዛሪደ ቆፓና። 
ጽሎቱ መꬍና ጎዳን ናሸትኖነ፥ አኮ ባቃቲደ አቲኖ፤ ዎዛና ሱረቱ ኡባይ ጋላትኖ። 
