ሲቁዋ ሳባ.
5.
ታ ሲቆ ምቻቶ ግድያ ታ ምሽራተ፥ በአ፤ ታን ታ አታክልትያ ግዶ ገላድ። ታ ካርቢያነ ታ ሽቱዋ ጪሻ ቆራይ። ኤሳ ኡክꬃ ዮልታያደ ማይ። ታ ዎይንያ ኤሳነ ታ ማꬃ ኡሻይ ያጌዳ። የሩሳላመ ዎዶራቱ: ህንተኖ፥ አ ላገቶ፥ ሲቁዋ አላና ጋካናዉ ኡሽተ ያጌድኖ። 
ታን ቃማ ገምእሻድ፤ ሽን ታ ዎዛናይ ቤጎት ኡቴዳ። ታ አኩሙዋን ታ ሲቁ ሀዋዳን ያጊደ፥ ፐንግያ ቆጺና ስሳድ፤ ታ ሙሹራቴ፥ ታ ሲቃቴ፥ ኔናን ዎꬅያዌ ባይና ታ ሀራጳተ፥ ታዉ ካርያ ዶያ፤ ታ ሁጲ ከተርሳን ካኤዳ። ታ ብናናይካ ቃማ ፑስያን ናርካኬዳ ያጌ። 
ታን፥ ታ ማዩዋ ቃራ ድጋድ፤ ዛራ ማዮየ? ታ ገድያ ሜጨታ ክቻድ፤ ዛራደ ኡርቃዮየ? ያጋድ። 
ታ ሲቁ እፍꬃ ጾእያና ባረ ኩሽያ ጎለ የዴዳ፤ ታ ዎዛናይ አ ድራዉ ፖድ ፖዴ። 
ያትና፥ ታ ሲቆ ካርያ ዶያናዉ ደንዳድ። ካርያ ዶይያ ኩልቡዋ ታን ኦይቂያ ዎደ፥ ታ ኩሽያፐ ካርቢ፥ ታ ብራꬍያፐ ሽቱ ጾኬ። 
ታ ሲቆ ካርያ ዶያድ፤ ሽን ዶይያ ዎደ እ ባዋ ብ ክቼዳ። አ ኮሻ ስሳናዉ ሎይꬅ አሞታድ። ምንꬃደ አ ኮያድ፤ ሽን ደማናዉ ዳንዳያበይከ። ጼጋድ፤ ሽን ታዉ ኮይቤና። 
ዩዪደ ካታማ ናግያዋንቱ ታና ደሚደ፥ ዋꬌድኖነ ማዱꬄድኖ፤ ካታማ ድርሳ ናግያዋንቱ ታ ቁማዩዋ ቃር አኬድኖ። 
ህንተኖ የሩሳላመ ጌላዮቶ፥ ታ ሲቁዋ ደሞፐ፥ ታን አ ሲቁዋፐ ደንዴዳዋን ሀርግያዋ፥ ሀዳራ፥ አዉ ኦድተ ያጋዱ። 
ኔኖ፥ ማጫ አሳ ኡባፐ አꬌዳ ማላንቻቴ! ነ ሲቁ ቱሙ ሀራቱዋፐ ዋን ዱማቲ? ኔን ሀዋ ኬሻ ኑና ጫልያዌ፥ እ ሀራቱዋፐ ዱማትያዌ አያኔ? ያጌድኖ። 
ታ ሲቁ ዳሮ ሎእያዋነ ምና፤ ታሙ ሻኡ አቱማ አሳ ግዶን አ ማል ባዋ። 
አ ሁጲ ዎርቃ ሉልያ ማላቴ፤ አ ብናናይካ ሎአነ ቁሩዋ ማላ ካረꬃ። 
አ አይፊ ሻፋ ላንቂያን ኤቄዳነ፥ ማꬃን ሜጨቴዳዋ ማላትያ ሀራጰቱዋ ማላቴ። 
አ ጋጮቱካ ሳዉዋ ማታይነ፥ ቅማሚ ቶከቴዳ አታክልትያዳን ሎኢኖ፤ አ መተርሻቱ ካርቢያ ሽቱ ጾክያ ዎራ ጪሻዳን ሎኢኖ። 
አ ኩሸቱ እንቁዋን አሌቀቴዳ ዎርቃ ጻምኣዳን ሎኢኖ፤ አ አሳተꬃይ ሳምፔርያ ግያ እንቁዋን አሌቀቴዳ፥ ዳንጋርሳ አቻ ማላ። 
አ ገደቱ ዎርቃ ባሱዋን ቶከቴዳ፥ እብናባራድያ ቱሳ ማላቲኖ፤ አ ማላይ ዝጋን አሌቀቴዳ ሊባኖሳ አሳ ማላ። 
አ ዶናይ ኤሳዳን ማልኤ። እ ኡባናካ ሎእያዋ። ህንተኖ የሩሳላመ ዎዶራቶ፥ ታ ሲቁነ ታ ላጊ ሀዋ ማላቴ ያጋዱ። 
