ኢዮባ.
26.
ኢዮብ ሀዋዳን ያጊደ ዛሬዳ፤ 
“ዎልቃይ ባይና አሳ ኔን አያ ማዱዋ ማዳዲ! ዳቡሬዳ ቀሰቱዋ ኔን አያ አሹዋ አሻዲ! 
አꬌዳ ኤራተꬃይ ባይናዋ አያ ዞርያ ዞራዲ! አይ ኬሻ ዎልቃማ ኤራተꬃ ቆንጭሳዲ! 
ኔን ሀ ቃላ ሃሳያናዳን ኔና ኦኔ ማዴዳዌ? ቃይ ሀዋዳን ሃሳያናዉ ኔና ደንꬄዳዌ ኦ አያኔ?” ያጌዳ። 
ብልዳደ፥ “ሀይቄዳዋንቱ ሞይትለቱ ቢታፐ ጋርሳ ባጋና ሃꬃ ግዶን ኮኮሪኖ። 
ጾሳ ስንꬃን ስኦሊካ ቆንጨ፤ አያይነ አ ገንꬃናዉ ዳንዳየና። 
ጾሳይ ሁጲሳ ባጋ ሳሎቱዋ ምጬዳ፤ ሳኣካ አየንቶ ባይና ሳን ካቄዳ። 
እ ሻረቱዋን ሃꬃ ኩንꬄ፤ ሃꬃ ዴጹዋን ሻረቱ ዳከትክኖ። 
ዶይሴዳ አግና እ ባረ ሻርያን ካሜ። 
ፖኡዋ ꬉማፐ ሻካናዉ፥ ሳሉ ሳኣና ዳንትያ ሳኣን ቃማይነ ጋላሳይ ላመትያ ዛዋ ጾሳይ ኤሴ። 
እ ሴርያ ዎደ፥ ሳሎቱዋ ቱቀቱ ዳጋማዉ ኮኮሪኖ። 
ባረ ዎልቃን አባ ጮኡ ኦꬄዳ፤ ባረ አኬካን ራኣባ ግያ ዳዊያ ꬋይሴዳ። 
እ ሸምፕያ ሸምፑዋን ሳሎቱ ጌዬድኖ፤ አ ኩሺካ ጾንገትያ ሾሻ ዎꬌዳ። 
ሀዋንቱ ኡባይ ጾሳይ ኦꬄዳ ኦሶቱዋፐ አማሬዳዋንታ፤ ኑን ስስያዌ ሳሱከꬃ ጻላላ። ያትና፥ አ ዎልቃ ግታተꬃ አኬካናዉ ዳንዳይያዌ ኦኔ?” ያጌዳ። 
