ሲቁዋ ሳባ.
3.
ቃማ ኩመንꬃ ታ ሂጻን ግሳደ፥ ታ ሲቁዋ ደማናዉ አሞታድ፤ ምንሳደ ኮያድ፤ ሽን ደማናዉ ዳንዳያበይከ። 
ካታማ ግዶን ደእያ አኮነ ጹንꬃ ኦገቱዋ ኡባን ዩያድ፤ ታ ሲቁዋ ደማናዉ ኮያድ፤ ምንሳደ ኮያድ፤ ሽን ደማናዉ ዳንዳያበይከ። 
ካታማ ዩይ ናግያዋንቱ ታና ደሜድኖ፤ ታንካ፥ ታ ሲቁዋ በኤድቴ? ያጋደ ኡንቱንታ ኦቻድ። 
ኡንቱንቱፐ ያ አꬋነ ታ ሲቁዋ ደማ አጋድ። እ ታፐ ከስ አከናዳን፥ ምንሳደ ኦይቃድ፤ ታ ዳይ ጎለ አካ አፋድ፤ ታ የለቴዳ ክፍልያ ገልሳድ። 
ህንተኖ የሩሳላመ ያላጋ ማጫ አሳዉ፥ ሲቁ ባረዉ ዶሲደ ደንዳና ጋካናዉ፥ አ ህንተ ቤጎና ማላ፥ ታን ህንተና ገንኤቱዋንነ ባዙዋ ዶገቱዋን ጫላይ ያጋዱ። 
ሀዌ ባዙዋና ይያዌ፥ ጩዋ ቱሳ ማላትያዌ፥ ፔኑካ ዛልአንቻ እጻናዳንነ ካዋራዳን፥ ሳዊያዌ እ ኦኔ? 
ሄዋ በእተ፥ ሶሎሞና ፓራ ጋሪ ዬ፤ ሄ ፓራ ጋሪ እስራኤልያፐ ዶረቴዳ ዎልቃማቱ፥ ኡሱፑን ታሙ ቶራንቻቱ አጃቤድኖ። 
ኡንቱንቱ ኡባይካ ማሻ ኦይቀꬃ ሜዘቴዳዋንታነ፥ ኦላንካ ፓጨቴዳዋንታ። ቃማን ጋካና መቱዋ ኤቀታናዉ፥ ኡንቱንቱ እቱ እቱ ማሻ ግጺደ ጊጌዳዋንታ። 
ካትያ ሶሎሞን ፓራ ጋርያ ግዶን፥ ባረዉ ኡትያ ካዉተꬃ አራታ ጊግሴዳ። እ አራታ ሊባኖሳ አሳፐ አሄዳ ምꬃፐ ኦስሴዳ። 
አራታ ቱሳቱ ብራን ሼሸቴድኖ፤ ገዲ ዎርቃን አሌቀቴዳ፤ ኡትያሳይ የሩሳላመ ዎዶራቱ ኦቻ ቴራ ማላትያ ቃጭናን፥ ሲቁዋን ዳዴዳ አፍላን ካመቴዳ ያጌድኖ። 
ህንተኖ፥ ጽዮነ ዎዶራቶ፥ ካትያ ሶሎሞና በአናዉ ሃይተ! እ ሎይꬅ ናሸቴዳ፥ አ ቡላቻ ጋላስ አ አታ አ ሁጲያን፥ ዎꬄዳ ካላቻ ዎꬂደ ኡቴዳ ያጋዱ። 
