ማዝሙርያ.
47.
ዛማረቱዋ ካፖ የጸቴዳ፥ ቆረ ናናቱዋ ማዝሙርያ ካዉተꬃቱ ኡባይ ህንተ ኩሽያ ባቂተ፤ ቃላ ꬎቁ ኦꬂደ፥ ጾሳዉ ጋላታ የጽተ። 
ኡባፐ ꬎቂያ መꬍና ጎዳይ ያየታናዉ በሴ፤ ሳኣ ኡባ ቦላን እ ዎልቃማ ካትያ። 
ጋድያ አሳ ኑፐ ጋርሳና፥ ካዉተꬃቱዋካ ኑ ገድያፐ ጋርሳና ዎꬂደ፥ ኑዉ ሞድሴ። 
እ ኑዉ ላትያ ቢታ ዶሬዳ፤ ሄ ቢታይ፥ እ ሲቅያ ያቆባ ዛራቱ ጬቀትያዋ። 
ጾሳይ ፑደ ካዉተꬃ አራታ ከሴዳ። መꬍና ጎዳይ ፑደ ከስያ ዎደ፥ ናሸቻ ሆምቦጨꬃይነ ማላካታ ፑናይ ስሰቴዳ። 
ጾሳ ሳቢተ፤ ኤ፥ አ ሳቢተ። ኑ ካትያ ሳቢተ፤ ኤ፥ አ ሳቢተ። 
ጾሳይ ሳኣ ኡባ ካትያ ግድያ ድራዉ፥ ጋላታ ሳባ ሳቢተ። 
ጾሳይ ባረ ጌሻ ካዉተꬃ አራታን ኡቴዳ፤ ጾሳይ ካዉተꬃቱዋ ኡባ ሞዴ። 
ካዉተꬃቱዋ ካፓቱ፥ አብራሃማ ጾሳ አሳቱዋና እትፐ ሺቂኖ። አያዉ ጎፐ፥ ሳኣን ደእያ ዎልቃማቱ ኡባይ ጾሳሳ፤ እ ሎይꬅ ꬎቁ ጌዳ። 
